Mellem 10 og 35 procent vælger helt at forlade kontanthjælpskøen i stedet for at blive nytteaktiveret af kommunen for overførselsindkomsten, viser Politikens gennemgang af aktiveringsprojekter i 14 kommuner.

Men ingen aner, hvor kontanthjælpsmodtagerne bliver af, og måske gør samfundet dem en bjørnetjeneste, vurderer forsker Henrik Lindegaard Andersen fra Det Nationale Institut for Kommuners og Regioners Analyse og Forskning (Kora).

Falder ud af systemet

Tidligere undersøgelser af kontanthjælpsmodtagere, som på grund af økonomiske sanktioner ryger ud af systemet, viser, at de frafaldne ikke får lønnet beskæftigelse eller finder en uddannelse.

- I praksis betyder det, at de får hjælp af forældre eller venner - eller tager lån og stifter gæld. Eller de arbejder sort. Og så vender de på et tidspunkt tilbage til de offentlige kasser, men det gør dem ikke nødvendigvis stærkere at gå ud og ind af systemerne, påpeger Henrik Lindegaard Andersen ifølge Politiken.

Stor flugt

Regeringen lægger i kontanthjælpsreformen, som der forhandles om i disse dage, op til at nytteaktivere i stor stil. Mange kommuner er allerede i gang. En evaluering af et nytteprojekt i Københavns Kommune viser således stor flugt fra de offentlige kasser.